
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Hongkongu in Kitajski,
–	ob upoštevanju členov 150(5) in 136(4) Poslovnika,
A.	ker je hongkonško višje sodišče 15. decembra 2025 obsodilo britanskega državljana in prodemokratičnega aktivista Jimmyja Laia zaradi tajnega sodelovanja s tujimi silami na podlagi zakona o državni varnosti in nagovarjanja k uporu na podlagi odloka o kaznivih dejanjih iz kolonialnih časov; ker zdaj čaka na izrek kazni, ki bi lahko bila tudi dosmrtni zapor;
B.	ker je Jimmy Lai od leta 2020 v priporu na podlagi več politično motiviranih obtožb; ker je več kot 1800 dni preživel v samici;
C.	ker Laieva obsodba pomeni nadaljnje zaostrovanje rušenja svobode izražanja, svobode medijev in neodvisnosti sodstva v Hongkongu po uvedbi zakona o državni varnosti leta 2020 in odloka o zaščiti državne varnosti leta 2024;
D.	ker je Kitajska z uvedbo zakona o državni varnosti in odloka o zaščiti državne varnosti kršila svoje mednarodne pravne obveznosti, ki Hongkongu do leta 2047 zagotavljajo poseben status v skladu s Skupno izjavo Kitajske in Združenega kraljestva ter Mednarodnim paktom o državljanskih in političnih pravicah, ki se še naprej uporablja za Hongkong;
E.	ker 78-letnemu Laiu kljub sladkorni bolezni grozi dolgotrajna ali celo dosmrtna zaporna kazen, trenutno pa je v življenjsko nevarnih razmerah;
1.	najostreje obsoja obsodbo Jimmyja Laia in izraža globoko zaskrbljenost zaradi bližajočega se izreka kazni; poziva hongkonške oblasti, naj nemudoma in brezpogojno izpustijo Laia in vse druge posameznike, pridržane zaradi uveljavljanja svojih svoboščin, vključno z verskimi in demokratičnimi pravicami, naj umaknejo vse obtožbe proti njim in zagotovijo spoštovanje njihovih temeljnih pravic; poziva hongkonške oblasti, naj Laiu in drugim političnim zapornikom, ki imajo zdravstvene težave, zagotovijo takojšen dostop do specializirane zdravstvene oskrbe;
2.	poudarja, da je Laiev samovoljni kazenski pregon nazoren primer sistematične uporabe zakonov o državni varnosti za utišanje neodvisnih medijev, svobode govora in politične opozicije v Hongkongu;
[bookmark: _Hlk219303975]3.	ponovno odločno obsoja zakon o državni varnosti in odlok o zaščiti državne varnosti v Hongkongu ter njune mednarodne posledice; poziva k razveljavitvi zakona o državni varnosti in odloka o zaščiti državne varnosti;
4.	obsoja stopnjevanje čezmejne represije, ki jo kitajske in hongkonške oblasti izvajajo nad novinarji, aktivisti in diasporo, tudi v EU; ponovno poziva države članice, naj prenehajo izvajati pogodbe o izročitvi s Kitajsko in Hongkongom ter poskrbijo za učinkovito zaščito posameznikov, ki jim grozi politično preganjanje; poziva Komisijo, naj začne postopek za začasni preklic statusa Hongkonga v Svetovni trgovinski organizaciji;
5.	meni, da bi bila dosmrtna zaporna kazen za Laia nesprejemljiva ter bi imela resne posledice za odnose med EU in Kitajsko;
6.	poziva Svet, naj pregleda svoje sklepe o Hongkongu iz leta 2020 ter v okviru globalnega režima sankcij EU na področju človekovih pravic uvede sankcije proti izvršnemu predsedniku Johnu Leeju ter vsem drugim uradnikom, ki so odgovorni za zatiranje svoboščin;
7.	poziva delegacijo EU, naj okrepi diplomatska prizadevanja in spremljanje razmer, v katerih živi Jimmy Lai, ter drugih povezanih primerov;
8.	naroči svoji predsednici, naj to resolucijo posreduje Komisiji in Svetu, Ljudski republiki Kitajski ter Posebnemu upravnemu območju Hongkong.

